254.
Na osnovu člana 20 stav 5 Zakona o nacionalnim stručnim kvalifikacijama ("Službeni list CG", br. 80/08, 14/09, 80/10 i 40/16), Ministarstvo prosvjete donijelo je
PRAVILNIK
O NAČINU I POSTUPKU PROVJERE ZNANJA, VJEŠTINA I KOMPETENCIJA U POSTUPKU STICANJA STRUČNE KVALIFIKACIJE
("Službeni list Crne Gore", br. 013/19 od 01.03.2019)
Predmet pravilnika
Član 1
Ovim pravilnikom propisuje se način i postupak provjere znanja, vještina i kompetencija u postupku sticanja stručne kvalifikacije, kao i sastav, način rada i druga pitanja od značaja za rad Ispitne komisije (u daljem tekstu: Komisija).
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Način i postupak provjere
Član 3
Sprovođenje ispita za provjeru znanja, vještina i kompetencija za sticanje stručne kvalifikacije (u daljem tekstu: ispit) vrši Komisija u skladu sa Ispitnim katalogom.
Administrativne i organizacione poslove za potrebe Komisije obezbjeđuje organizator obrazovanja.
Organizator obrazovanja je dužan da obezbijedi:
   - odgovarajuće prostorije u kojima se obavlja teorijski dio ispita, i
   - tehničke uslove za sprovođenje praktičnog dijela ispita.
Vrijeme i mjesto provjere
Član 4
Za polaznike obrazovanja, odnosno kandidate (u daljem tekstu: kandidat) ispit se sprovodi kod organizatora obrazovanja, u roku koji ne može da bude kraći od 15 dana ni duži od 30 dana od dana završetka programa obrazovanja odraslih, odnosno od dana dostavljanja zahtjeva kandidata za polaganje ispita.
Organizator obrazovanja obavještava kandidata o vremenu i mjestu održavanja ispita putem svoje internet stranice i pisanim putem.
Sastav Komisije
Član 5
Komisija ima tri člana.
Izuzetno od stava 1 ovog člana, Komisija može da ima više od tri člana kada je kandidat lice sa posebnim potrebama.
Komisiju, saglasno zakonu, obrazuje organizator obrazovanja od licenciranih ispitivača sa liste ispitivača, na prijedlog Ispitnog centra.
Ispitu može da prisustvuje ovlašćeni predstavnik Ispitnog centra radi praćenja sprovođenja ispita.
Aktom o obrazovanju Komisije utvrđuje se bliži sastav, način rada i druga pitanja od značaja za rad Komisije.
Nadležnosti Komisije
Član 6
Komisija je nadležna da:
   - priprema zadatke, odnosno pitanja;
   - sprovodi ispit;
   - odlučuje o načinu prilagođavanja postupka provjere kandidatima sa posebnim potrebama, uključujući vrijeme trajanja provjere, obezbjeđivanje dodatnih uslova i pomagala, tehničko prilagođavanje i dr.;
   - vodi zapisnik o toku i rezultatima ispita;
   - utvrđuje i saopštava uspjeh kandidatima;
   - izdaje uvjerenje o položenom dijelu ispita;
   - vrednuje portfolio kandidata;
   - vrši i druge poslove, u skladu sa ovim pravilnikom.
Tajnost provjere
Član 7
Komisija obezbjeđuje tajnost materijala koji sadrži pitanja, odnosno zadatke u pripremi i tokom izvođenja ispita.
Sva lica koja imaju pristup materijalu iz stava 1 ovog člana, dužna su da poštuju tajnost i postupaju sa podacima u skladu sa propisima kojima se uređuje poslovna tajna.
Način rada Komisije
Član 8
Prije početka ispita Komisija utvrđuje identitet kandidata uvidom u ličnu kartu ili drugu ličnu ispravu i upoznaje kandidata sa pravilima ponašanja na ispitu, postupkom i mjerilima provjere.
Unošenje mobilnih telefona i drugih elektronskih uređaja u prostoriju u kojoj se sprovodi teorijski dio ispita nije dozvoljeno.
Ispit se obavlja pred svim članovima Komisije, a predsjednik rukovodi i koordinira njenim radom.
Komisija radi i odlučuje na sjednicama, a odluke donosi većinom glasova ukupnog broja članova.
Komisija utvrđuje uspjeh kandidata na ispitu na osnovu rezultata iz pojedinih djelova ispita u skladu sa Ispitnim katalogom i unosi ih u zapisnik.
Utvrđeni uspjeh kandidata na ispitu izražava se opisnim ocjenama "položio" i "nije položio".
Saopštavanje uspjeha
Član 9
Komisija sastavlja listu sa utvrđenim uspjehom za svakog kandidata.
Lista iz stava 1 ovog člana, sa brojevima licenci članova Komisije istaknuta je na oglasnoj tabli organizatora obrazovanja sve do isteka prava kandidata na prigovor.
Pravo uvida
Član 10
Kandidat ima pravo uvida u test (teorijski dio provjere) odmah nakon saopštavanja uspjeha u prisustvu predsjednika i svih članova Komisije.
Kandidat ne može zatražiti uvid iz stava 1 ovog člana nakon završenog praktičnog dijela ispita.
Popravni ispit
Član 11
Kanditat ima pravo na popravni ispit iz jednog ili više djelova kvalifikacije koje nije sa uspjehom položio.
Popravni ispit se organizuje u roku koji ne može da bude kraći od 30 dana ni duži od 90 dana od dana polaganja ispita.
Zapisnik
Član 12
O toku i rezultatima ispita Komisija vodi zapisnik koji sadrži:
   - ime, očevo ime, prezime kandidata;
   - dan, mjesec i godina rođenja kandidata, opština, država;
   - naziv i broj licence organizatora provjere, mjesto i datum provjere;
   - broj licence članova Komisije;
   - sadržaj ispita sa nazivima jedinica kvalifikacije;
   - rezultate na teorijskom i praktičnom dijelu ispita izražene u bodovima (maksimalan broj bodova i broj bodova potreban za prolaznost);
   - uspjeh na ispitu.
Zapisnik vodi član Komisije, kojeg odredi predsjednik.
Zapisnik potpisuju članovi Komisije i dostavljaju organizatoru obrazovanja.
Ispitni materijal sa zapisnikom Komisija dostavlja Ispitnom centru.
Zapisnik se vodi na obrascu koji čini sastavni dio ovog pravilnika.
Prestanak važnosti
Član 13
Danom stupanja na snagu ovog pravilnika prestaje da važi Pravilnik o sastavu i načinu rada ispitne komisije ("Službeni list CG", broj 46/10).
Stupanje na snagu
Član 14
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 023-1780/2018-2
Podgorica, 14. februar 2019. godine
Ministar,
dr Damir Šehović, s.r.